ประกาศธนาคารแห่งประเทศไทย เรื่อง การอนุญาตให้ธนาคารพาณิชย์ประกอบกิจการให้บริการด้านงานสนับสนุนแก่บุคคลอื่น
ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง
การอนุญาตให้ธนาคารพาณิชย์ประกอบกิจการให้บริการ
ด้านงานสนับสนุนแก่บุคคลอื่น
----------------
 เพื่อให้ธนาคารพาณิชย์สามารถประกอบกิจการให้บริการด้านงานสนับสนุน
แก่บุคคลอื่นเพื่อลดภาระต้นทุนในการประกอบธุรกิจ
และใช้ทรัพยากรที่มีอยู่ให้เกิดประโยชน์สูงสุด 
รวมทั้งเป็นการเพิ่มความยืดหยุ่นในโครงสร้างขององค์กรเพื่อให้มีขีดความสามารถในการแข่งขัน
สูงขึ้น
 ธนาคารแห่งประเทศไทยอาศัยอำนาจตามความในมาตรา
๙ ทวิ แห่งพระราช
บัญญัติการธนาคารพาณิชย์ พ.ศ. ๒๕๐๕ และที่แก้ไขเพิ่มเติม
อนุญาตให้ธนาคารพาณิชย์
ประกอบกิจการให้บริการด้านงานสนับสนุนแก่บุคคลอื่นได้ โดยมีข้อกำหนดดังต่อไปนี้

 ข้อ
๑ ในประกาศนี้
 "งานสนับสนุน"
หมายถึง งานปฏิบัติการด้านธนาคารพาณิชย์ งานบัญชีและ
การเงิน งานเทคโนโลยีสารสนเทศ งานตรวจสอบภายใน
งานด้านกำกับดูแลการปฏิบัติตาม
กฎหมาย (COMPLIANCE)
หรืองานสนับสนุนที่มีลักษณะคล้ายคลึงกับงานดังกล่าว
 "บุคคลอื่น"
หมายถึง บริษัทจำกัดที่ธนาคารพาณิชย์ถือหุ้นเกินกว่าร้อยละ ๒๐ 
ของจำนวนหุ้นที่จำหน่ายได้แล้วทั้งหมดของบริษัทจำกัดนั้น
หรือบริษัทจำกัดที่ถือหุ้นธนาคาร
พาณิชย์เกินกว่าร้อยละ ๒๐
ของจำนวนหุ้นที่จำหน่ายได้แล้วทั้งหมดของธนาคารพาณิชย์นั้น โดย
บริษัทจำกัดที่กล่าวจะต้องประกอบธุรกิจทางการเงิน
 "ธุรกิจทางการเงิน"
หมายถึง ธุรกิจที่เกี่ยวข้องกับการเงิน คือ ธุรกิจธนาคาร
พาณิชย์ ธุรกิจเงินทุน ธุรกิจหลักทรัพย์
ธุรกิจเครดิตฟองซิเอร์ ธุรกิจเช่าซื้อ ธุรกิจลิสซิ่ง ธุรกิจ
ประกันชีวิต ธุรกิจบริหารสินทรัพย์ ธุรกิจการรับโอนโดยมีค่าตอบแทนซึ่งสิทธิเรียกร้องที่เกิดจากการ
จำหน่ายสินค้า
รวมถึงธุรกิจที่เป็นการสนับสนุนแก่บริษัทในกลุ่มธุรกิจทางการเงิน

 ข้อ
๒
ธนาคารพาณิชย์ที่ประสงค์จะประกอบกิจการให้บริการด้านงาน
สนับสนุนแก่บุคคลอื่น ต้องปฏิบัติดังนี้
 (๑)
กำหนดนโยบายการประกอบกิจการให้บริการด้านงานสนับสนุนแก่บุคคล
อื่น และได้รับความเห็นชอบจากคณะกรรมการธนาคารพาณิชย์
 (๒)
กำหนดรายละเอียดประเภทของการให้บริการ ขั้นตอนหรือวิธีการดำเนิน
การ ขอบเขตความรับผิดชอบ การบริหารความเสี่ยง
การคิดค่าธรรมเนียมหรือค่าบริการระหว่างกัน 
ระบบการควบคุมภายใน
และระบบการรักษาความปลอดภัยในการเก็บรักษาข้อมูลและทรัพย์สิน
ของทั้งธนาคารพาณิชย์และผู้รับบริการ
 (๓)
เก็บรักษาข้อกำหนดตาม (๑) และ (๒) ไว้ที่ธนาคารพาณิชย์เพื่อที่ธนาคาร
แห่งประเทศไทยสามารถตรวจสอบได้ตลอดเวลา
 เมื่อธนาคารพาณิชย์ปฏิบัติตามเงื่อนไขที่กล่าวใน
(๑) และ (๒) ครบถ้วนแล้วให้
ถือว่าธนาคารแห่งประเทศไทยอนุญาตให้ธนาคารพาณิชย์ดำเนินการตามขอบเขตธุรกรรมที่
กำหนดไว้ได้

 ข้อ
๓ ธนาคารพาณิชย์ ที่ได้รับอนุญาตตามข้อ ๒ วรรคสอง
ต้องตรวจสอบ
ดูแลให้มีการปฏิบัติตามขอบเขตและระเบียบที่กล่าวในข้อ ๒ (๑)
(๒) และ (๓) โดยเคร่งครัด รวมทั้ง
ตรวจสอบดูแลให้มีการปฏิบัติตามกฎหมายหรือกฎเกณฑ์อื่นที่เกี่ยวข้องหรือที่มีกำหนดไว้ด้วย

 ข้อ
๔
หากธนาคารแห่งประเทศไทยพบหรือทราบว่าการปฏิบัติของธนาคาร
พาณิชย์ที่ได้รับอนุญาตตามข้อ ๒ วรรคสอง
ไม่เป็นไปตามที่กำหนดใน ข้อ ๒ (๑) (๒) (๓) หรือข้อ 
๓ ธนาคารแห่งประเทศไทยจะให้ธนาคารพาณิชย์
ชี้แจงเหตุผลและข้อเท็จจริงการปฏิบัติดังกล่าว 
หากธนาคารแห่งประเทศไทยพิจารณาแล้วเห็นสมควร
อาจกำหนดเงื่อนไขใด ๆ ให้ธนาคารพาณิชย์
นั้นปฏิบัติเพิ่มเติม หรือยกเลิกการอนุญาตก็ได้

 ข้อ
๕ ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป

 ประกาศ
ณ วันที่ ๒๖ ตุลาคม พ.ศ. ๒๕๔๔
 
หม่อมราชวงศ์ปรีดิยาธร
เทวกุล
 
ผู้ว่าการ
 
ธนาคารแห่งประเทศไทย

[รก. ๒๕๔๔/พ๑๐๙ง/๑๒/๒ พฤศจิกายน ๒๕๔๔]

 พรพิมล/พิมพ์/แก้ไข
 ๑๓
พ.ค ๒๕๔๕
 A+B